Kostolianska kotlina

Kostolianska kotlina je vnútrohorská brázda a geomorfologická časť podcelku Jelenec v pohorí Tribeč. Rozprestiera sa v okolí obce Kostoľany pod Tribečom, podľa ktorej je pomenovaná.

Vymedzenie 
Kostolianska kotlina zaberá centrálnu časť podcelku Jelenec, ktorý rozdeľuje na dve časti. Severný okraj vymedzuje Zlatnianske predhorie a južný okraj plynule prechádza do Žitavskej pahorkatiny. Veľkú časť kotliny zaberá údolie potoka Drevenica, ktorá tu priberá viacero prítokov a preteká juhovýchodným smerom Kostoľanmi a obcou Ladice.

Chránené územia 
Kotlina je z veľkej časti odlesnená a okrajové časti ležia v Chránenej krajinnej oblasti Ponitrie. V severovýchodnej časti sa nachádza chránený areál Kostolianske lúky, neďaleko sa nachádza ruina hradu Gýmeš a Jelenská gaštanica.

Turizmus 
Plošne neveľké územie oplýva viacerými atrakciami, ktoré sem lákajú turistov. Oblasť disponuje sieťou značených chodníkov, ktoré spájajú zaujímavé miesta v kotline i okolí. Významnou historicky cennou pamiatkou je NKP Kostolík svätého Juraja z 11. storočia.

Turistické trasy 
 po  červenej značke od vodnej nádrže Jelenec cez Kostoľany pod Tribečom na Veľký Tribeč
 po  žltej značke od vodnej nádrže Jelenec cez sedlo pod Gýmešom a Kostoľany pod Tribečom na Veľký Lysec (547 m n. m.) 
 po  zelenej značke z obce Ladice cez hrad Gýmeš do Horných Lefantoviec

Referencie

Pozri aj 
 Kostoľany pod Tribečom
 Drevenica
 Kostolík svätého Juraja

Kotliny na Slovensku
Tribeč
Geomorfologické časti na Slovensku